Baijerin hallituksen mukaan risti edustaa osavaltion historiallista ja kulttuurista luonnetta. Osavaltion pääministerin mukaan kyseessä ei ole merkki uskonnosta.

Saksassa Baijerin osavaltion hallinnoimissa rakennuksissa on oltava kesäkuusta lähtien risti, kertoo Baijerin yleisradioyhtiö BR (siirryt toiseen palveluun). Osavaltiota hallitsee kristillis-konservatiivinen CSU-puolue, joka on liittokansleri Angela Merkelin johtaman CDU:n sisarpuolue.

Baijerin osavaltiohallitus päätti tiistaina muuttaa julkisia virastoja ja laitoksia koskevia määräyksiä tältä osin. Yksittäisiin työ- tai luokkahuoneisiin ristejä ei velvoiteta ripustamaan.

"Jokaiseen osavaltion virastorakennuksen sisääntuloaulaan on pantava esille risti Baijerin historiallisen ja kulttuurien luonteen ilmauksena sekä Baijerin ja koko Saksan oikeus- ja yhteiskuntajärjestyksen perusarvojen näkyvänä tunnustuksena", hallituksen päätös linjaa saksalaisen Spiegel-lehden mukaan (siirryt toiseen palveluun).

Osavaltiohallitus suosittelee ristejä myös paikallisviranomaisille. Baijerin asukkaista enemmistö on perinteisesti ollut katolilaisia.

BR:n mukaan Baijerin pääministeri Markus Söder sanoo, ettei risti ole merkki uskonnosta, vaan kristillis-länsimaisen identiteetin symboli. Verkkopalvelu Twitterissä Söder kertoo ripustaneensa ristin saman tien pääministerin kanslian aulaan.

Klares Bekenntnis zu unserer bayerischen Identität und christlichen Werten. Haben heute im Kabinett beschlossen, dass in jeder staatlichen Behörde ab dem 1. Juni ein Kreuz hängen soll. Habe direkt nach der Sitzung ein Kreuz im Eingangsbereich der Staatskanzlei aufgehängt. pic.twitter.com/o99M0dV4Uy — Markus Söder (@Markus_Soeder) 24. huhtikuuta 2018

Baijerin sisäministeri Joachim Herrmann korosti BR:n mukaan, ettei päätös liity Saksassa meneillään olevan keskusteluun islamin asemasta. Keväällä Saksan sisäministeriksi noussut CSU:n johtaja Horst Seehofer sanoi maaliskuussa lähes ensi töikseen, että islam ei hänen mielestään kuulu Saksaan. Seehofer toimi aiemmin pitkään Baijerin pääministerinä.

Baijerin oppositio pitää ristipäätöstä vaalitaktiikkana. Baijerissa järjestetään osavaltiovaalit lokakuussa.

Aiheesta muualla:

German state orders crosses mounted in government buildings (siirryt toiseen palveluun)